
Til 

Medlemmerne af Folketingets Europaudvalg 

Nationale parlamenter valgte en irer og en englænder til konventets præsidium

Gisela Stuart fra Storbritannien og den tidligere irske premierminister John Bruton bliver de to repræsentanter for EU-landenes nationale parlamenter i præsidiet for Konventet om Europas fremtid. Det blev afgjort, da repræsentanter fra de 15 EU-lande nationale parlamenter mødtes i Bruxelles den 22. februar.

Mødet var blevet indkaldt af den spanske parlamentsformand.

Gisela Stuart og John Bruton blev valgt ved akklamation, efter at de øvrige kandidater havde valgt at trække sig, da det stod klart, at Stuart og Bruton havde opbakning fra de to store europæiske partisammenslutninger PPE og PSE.

Efter specielt fransk og dansk initiativ blev en række andre spørgsmål også rejst på mødet.

Mødedage

Repræsentanterne fra de nationale parlamenter gav udtryk for stærk utilfredshed med, at konventssekretariatet planlægger at afholde konventsmøderne på torsdage og fredage. Flere parlamenter er travlt beskæftigede på disse dage med f.eks. Europaudvalgsmøder eller andre vigtige parlamentariske aktiviteter
.

De nationale parlamenter vedtog derfor enstemmigt, at man ønsker, at mandag og tirsdag bliver Konventets mødedage frem for torsdage og fredage. Det blev oven i købet vedtaget, at hvis Præsidiet stadig ikke er villige til at flytte møderne til mandag/tirsdag, efter at Gisela Stuart og John Bruton har overbragt beskeden, vil man bede om en afstemning i Konventet om dette.

Konventets sekretariat

De nationale parlamenter krævede desuden enstemmigt, at de bliver repræsenteret med embedsmænd i Konventets sekretariat, ligesom Europa-Parlamentet er det. 

Hubert Haenel fra det franske Senat  foreslog, at man skal udpege embedsmænd fra Spanien, Danmark og Grækenland, da det er disse lande, der varetager EU-formandskabet i den periode Konventet arbejder.

Dette blev støttet af HENRIK Dam Kristensen fra Danmark samt en række andre landes repræsentanter.

Konventets sekretariatet består i dag af 12-15 embedsmænd fra rådssekretariatet, Europa-Kommissionen og Europa-Parlamentet samt diplomater taget udefra.

Gisela Stuart krævede desuden, at medlemmerne af Præsidiet får ret til at medbringe en embedsmand til præsidiemøderne. Også dette syntes der klar opbakning til blandt de nationale parlamenters repræsentanter.

Koordinationsgruppe for de nationale parlamenter

Det blev også besluttet, at de nationale parlamenter skal afholde forberedende møder forud for konventssamlingerne i Bruxelles.

Det blev bestemt at nedsætte en speciel koordinationsgruppe, som skal sikre, at disse møder bliver forberedt ordentligt. Koordinationsgruppen skal bestå af de to medlemmer i præsidiet Gisela Stuart og John Bruton eller deres medarbejdere samt en repræsentant fra parlamentet i EU-formandskabslandet.

Dette vil betyde, at Folketinget vil skulle deltage med en repræsentant/medarbejder i disse koordinationsmøder fra 1. juli 2002.

Konventssekretariat for nationale parlamenter

Endeligt foreslog Hubert Haenel, at man bør overveje at etablere et sekretariat i Bruxelles for de nationale parlamenter, der kan styrke de nationale parlamenters forberedelser af deres interne møder. Bl.a. skal et sådant sekretariat sikre, at de nationale parlamenters får de nødvendige informationer og dokumenter hurtigt

Haenel foreslog, at man bygger et sådant sekretariat op omkring de faste repræsentanter, der allerede er i Bruxelles for deres nationale parlamenter, nemlig: det franske Senat, House of Commons, Folketinget, Eduskunta og det italienske deputerkammer.

Kritik for ikke at have inviteret ansøgerlandene

Trods mange roser til spanierne for at have indkaldt mødet, måtte de dog også indkassere en skarp kritik fra flere af de tilstedeværende repræsentanter for ikke at have inviteret ansøgerlandenes parlamenter til dette første møde.

Henrik Dam Kristensen kaldte det en alvorlig procedurefejl og opfordrede til, at man får rettet op på dette til det næste møde blandt de nationale parlamenters repræsentanter.

Næste møde blandt nationale parlamenter

Det næste møde for de nationale parlamenters repræsentanter afholdes onsdag den 27. februar kl. 15.00 og vil blive helliget spørgsmålet om en forretningsorden for konventet. 

Konventet mødes torsdag den 28. februar om eftermiddagen. Det er fortsat uvist om Konventet skal fortsætte sit møde fredag den 1. marts.

Med venlig hilsen

Morten Knudsen

� Samtidig har mandag og tirsdag været den almindelige mødedage for de nationale parlamenters samarbejdsorgan COSAC.





